മാങ്ങോട്ടെ കൊവിഡ് ചികിത്സാകേന്ദ്രത്തിന്റെ പ്രവര്ത്തനം നിലയ്ക്കും ശ്രീകൃഷ്ണപുരം: കൊവിഡ് ബ്രിഗേഡ്സിന്റെ കാലാവധി ഒക്ടോബറില് തീര്ന്നതോടെ മാങ്ങോട്ടെ കൊവിഡ് രണ്ടാം തല ചികിത്സാകേന്ദ്രത്തിന്റെ പ്രവര്ത്തനം നിലയ്ക്കും. ദേശീയാരോഗ്യ ദൗത്യത്തിന് കീഴില് താത്കാലികമായി നിയമിച്ച ഡോക്ടര്മാര് ഉള്പ്പെടെയുള്ള 74 ജീവനക്കാരെ പിരിച്ചുവിടാനുള്ള തീരുമാനമാണ് പ്രതിസന്ധിയാകുന്നത്. മാങ്ങോട്ടെ കേന്ദ്രത്തിനൊപ്പം ഒറ്റപ്പാലം താലൂക്ക് ആശുപത്രിയിലെ നിരീക്ഷണ വാര്ഡിന്റെയും പ്രവര്ത്തനം നിലയ്ക്കുമെന്നാണ് ആശങ്ക. ഒക്ടോബര് 31ന് തന്നെ ദേശീയാരോഗ്യദൗത്യത്തിന് കീഴിലുള്ള എല്ലാ ജീവനക്കാരുടെയും നിയമനം അവസാനിപ്പിക്കാനാണ് തീരുമാനം. മാങ്ങോട്ടേക്ക് പുതിയ കൊവിഡ് രോഗികളെ പ്രവേശിപ്പിക്കുന്നത് നിറുത്തിയിരുന്നു. പുതുതായെത്തുന്ന കൊവിഡ് രോഗികളെ ജില്ലാശുപത്രിയിലേക്കും കിന്ഫ്രയിലെ ചികിത്സാകേന്ദ്രത്തിലേക്കുമാണ് മാറ്റുന്നത്. മാങ്ങോട് ചികിത്സാകേന്ദ്രത്തിന്റെ പ്രവര്ത്തനം ഔദ്യോഗികമായി അവസാനിപ്പിക്കാന് നിര്ദേശം വന്നിട്ടില്ലെങ്കിലും ജീവനക്കാര് ഇല്ലാതാകുന്നതോടെ നവംബര് ഒന്നോടെ പ്രവര്ത്തനം അവസാനിക്കും. കൊവിഡ് രോഗികളുടെ എണ്ണം കുറഞ്ഞതും പ്രവര്ത്തനം നിറുത്തുന്നതിന് കാരണമാണ്. ജീവനക്കാരുടെ കുറവുമൂലം ഒറ്റപ്പാലം താലൂക്ക് ആശുപത്രിയിലെ നിരീക്ഷണ വാര്ഡുകളില് രാത്രി മാത്രമായി സേവനം ചുരുക്കിയേക്കും. രാത്രി പ്രവേശിപ്പിക്കുന്നവരെ രാവിലെ പാലക്കാട്ടേക്ക് മാറ്റുന്ന രീതിയിലാകും പ്രവര്ത്തനമെന്നും ആരോഗ്യവകുപ്പ് അധികൃതര് പറയുന്നു.